
Întrebările la care voi încerca să răspund în cele ce urmează sunt „Cum se comportă o organizație care învață? Este școala o astfel de organizație ?”. Pentru aceasta, consider necesar a clarifica ce este o organizație care învață.
Acest concept a fost propus cu 24 de ani în urmă de către Peter Senge, conform căruia organizațiile care învață sunt cele în care oamenii sunt liberi să-și dezvolte capacitatea de a crea rezultatele pe care le doresc, în care este încurajat orice fel nou de gândire, în care există aspirații colective și în care oamenii învață continuu cum să învețe împreună (Senge, 2012).
Peter Senge spune că nucleul muncii într-o organizaţie care învaţă se bazează pe cinci „discipline de învăţare“ ( Senge, Peter, 1994, p. 3): 
1. măiestrie personală (personal mastery) – se referă la învăţarea de a extinde capacitatea personală în a ajunge la rezultatele pe care le dorim şi de a crea un mediu organizaţional care îi încurajează pe toţi membrii să se dezvolte în sensul finalizării scopurilor pe care şi le-au propus; 
2. modele mentale (mental models) – se referă la clarificarea în mod continuu şi îmbunătăţirea imaginilor noastre despre lume, reflecţia asupra lor, văzând în ce mod acestea ne modelează acţiunile şi deciziile; 
3. viziune comună (shared vision) – crearea unui sens al angajamentului în grup, dezvoltarea unor imagini împărtăşite cu privire la viitorul pe care dorim să îl atingem şi a principiilor şi practicilor ce ne ghidează să ajungem la el; 
4. gândire sistemică (systems thinking) – un mod de a gândi şi un limbaj în a descrie şi înţelege forţele şi interrelaţiile care modelează comportamentul sistemelor; 
5. învăţare în echipă (team learning) – transformarea capacităţilor de comunicare şi de gândire colectivă, astfel încât grupurile îşi pot dezvolta cu încredere inteligenţa şi abilităţile mai mult decât suma talentelor membrilor individuali.
Conceptul de organizaţie care învaţă poate face astăzi diferenţa dintre succes şi eşec. Organizaţiile care învaţă (learning organizations) sunt locuri în care oamenii învață din greşeli și produc idei noi pe baza experienței pe care o traversează.
Organizaţia care învaţă este poate cea mai cunoscută provocare dintre abordările postmoderne în sfera organizaţiilor. Peter Senge afirmă că valorile organizaţiei care învaţă şi avantajul competitiv derivă din învăţarea continuă, atât individuală, cât şi colectivă. El recomandă ca liderii să îi provoace pe indivizi să se gândească constant şi creativ la nevoile organizaţiei. Scopul este să inducă acestora o motivaţie intrinsecă mai puternică. Aplicând aceste idei referitoare la performanţele indivizilor şi ale grupurilor, liderii pot crea stimulente prin care să le crească angajamentul organizaţional afectiv, pentru facilitarea implementării strategiilor. Este organizaţia unde „oamenii îşi dezvoltă continuu capacitatea de a crea rezultatele pe care şi le doresc cu adevărat, unde sunt alimentate modele noi şi extinse de gândire, unde aspiraţia colectivă este liber consimţită şi unde oamenii învaţă continuu cum să înveţe împreună“ ( Cors, Rebecca, 2003 ). 
O astfel de organizaţie ar trebui să aibă următoarele caracteristici: 
· să furnizeze în mod continuu oportunităţi de a învăţa; 
· să folosească instruirea pentru a-şi atinge scopurile; 
· să găsească legătura între performanţa individuală şi cea organizaţională; 
· să încurajeze dialogul şi să creeze un mediu care să încurajeze angajaţii să îşi exprime opiniile şi să îşi asume riscuri; 
· să folosească tensiunile creative ca sursă de energie şi reînnoire; 
· să conştientizeze în permanenţă legătura cu mediul în care îşi desfăşoară activitatea.
Organizaţiile care nu-şi vor crea o cultură a învăţării generative, nu se vor adapta suficient de repede, nu vor face faţă evoluţiei mediului în care operează. În opinia lui Peter Klin, există zece paşi pe care o organizaţie trebuie să-i facă pentru a deveni „learning organization“: a evalua propria cultură de învăţare; a stabili o cultură de întreprindere pozitivă; a da fiecăruia ocazia de a gândi; a recompensa asumarea riscului; a ajuta pe fiecare să devină o resursă de învăţare pentru alţii; a pune puterea de a învăţa în acţiune; a planifica viziunea într-o manieră organică; a da viaţă viziunii; a conecta sistemele; a pune ansamblul pe roţi (în mişcare).
Acesta este un aspect important în ceea ce privește școala din perspectiva unei organizații care învață. Se ridică în acest moment al discuției întrebări reflexive de genul: În şcoala noastră se consideră greşeala ca fiind o parte firească a procesului de învăţare? Sau aceasta este urmărită, sancţionată, blamată? Poate copilul să aibă un parcurs lin, fără eroare? Poate profesorul să  facă întotdeauna numai ceea ce trebuie?
Astfel, o organizaţie care învaţă trebuie să asigure o anumită securitatate psihologică pentru toţi cei ce fac parte din ea.Să vedem ce ar trebui să fie şi ceea ce găsim în realitate în şcoala noastră:
· Oamenii pot să spună uşor ceea ce gândesc.
· Când oamenii greşesc nu este o atmosferă critică
· Diferenţele de opinie sunt binevenite.
Să ne gândim un pic la şcoala tradiţională şi cât de mult încurajează ea, sau nu, pe elevi să îşi exprime liber opiniile, să intre în dezacord cu profesorul, să iasă din rutină. Este sau nu şcoala o organizaţie care învaţă?
Nu trebuie să uităm că instituţiile educaţionale sunt un tip aparte de organizaţii. Elementele evidenţiate mai sus sunt la fel de importante atât pentru elevi cât şi pentru profesori. La fel ca elevii lor, cadrele didactice angajate într-o organizaţie care învaţă trebuie să aibă parte de un climat pozitiv la locul de muncă. Şi pentru ele greşelile trebuie văzute drept oportunităţi de învăţare, iar ideile fiecărui profesor să fie valorizate, susţinute de către management şi colegi, apreciate de către toată lumea. Şi nu doar atât; valorizarea profundă apare atunci când ideile sunt implementate în viaţa de zi cu zi (şi nu lăsate să „moară” prin ignorare ori scufundare în ridicol). Se întâmplă asta în învăţământul românesc? În câte cazuri? Este această situaţie o regulă ori o excepţie de la realitate?
Așadar, deşi pare logic ca şcoala noastră să îndeplinească profilul unei organizaţii care învaţă (prin chiar misiunea ei), la o privire mai atentă putem vedea că lucrurile nu stau prea bine. Mai mult decât atât, organizaţiile care învaţă sunt în directă legătură cu societăţile care învaţă. Trăim noi acum într-o astfel de societate? Se poate schimba ceva în bine în următorii ani? Aceste aspecte rămân ca direcții de perspective și cercetări viitoare și reprezintă aspecte ce merită o atenție deosebită. Cert este totuși faptul că organizaţia care învaţă este în continuă evoluţie. Nu poţi spune: Am ajuns! Am creat o astfel de organizaţie!

